tartuNLP/wikipedia-smugri-20251201 huggingface dataset:
Canzonetta

Canzonetta ([kantsoˈnetta], itaalia keeles 'lauluke' sõnast "canzon") oli 16. sajandi teisel poolel Itaaliast alguse saanud kergesisuline ilmalik laul, mis oli populaarne 16. sajandi lõpul ja 17. sajandi esimeses pooles ja levis Itaaliast ka Inglismaale ja Saksamaale.
Kirjeldus.
"Canzonetta" on mitmesalmiline, selle tekst võib järgida samanimelist luulevormi, mis koosneb kahest vahelduvate riimidega nelikvärsist ababcdcD efefgdgD, kuid see võib ka olla lühike mõnerealine värss, mille ridu ja ridade osi korratakse muusikas mitmel viisil. Meetrum ja värsirea pikkus on standardiseerimata. Sisu on pastoraalne, ulakalt autoriteete nöökiv või erootiline. Nagu oli tavaks varasemates kergetes žanrides, nii sisaldas ka "canzonetta" tekst lõpetavat puänti.
On arvatud, et "canzonetta" sündis tõsise madrigali ja rustikaalse villanella elementide teadlikust ühendamisest. Muusika on tempokas ja kergemeelse karakteriga, nelja- kuni kuuehäälne ja seda iseloomustab tantsuline rütm, millesse siin-seal on lisatud lihtsaid muusikalisi imitatsioone ja helimaalingut, näiteks sõnades "ardo" ('põlen') või "piango" ('nutan'). Siiski, hilisemates 17. sajandi "canzonetta"'des sisalduvad sageli juurdekirjutatud instrumentaalpartiid või on need kirjutatudki soolohäälele instrumentaalsaatega.
Ajaloost.
Esimeseks "canzonetta"'de autoriks loetakse Itaalia heliloojat Giovan Ferrettit, kes andis oma uue stiiliga lauludest välja seitse laulukogumikku (vanim 1567. aastast, teised kuni 1585. aastani), pealkirjades nimetades neid kas "canzoni alla napolitana", "napolitane" või "canzoni", pühendustes kasutab ta ka sõna "villanelle". Viis kogumikku laule on viiehäälsed ja kaks kuuehäälsed (1573 ja 1575); mitmeid anti trükis uuesti välja ka põhja pool Alpe. Giovan Ferretti "canzonetta" on maalituna ühel noodilehel Jacopo Tintoretto maalil Dresdeni galeriis ("Musizierende Frauen" või "Nümfide sekstett").
"Canzonetta"'sid kirjutasid veel Claudio Monteverdi, Luca Marenzio ja Adriano Banchieri, kui kõnelda tuntumatest nimedest, kuid kõige tähelepanuväärsemaks loojaks selles žanris loetakse Orazio Vecchit. Olgugi et "canzonetta" oli eelkõige ilmalik žanr, lõid mõned autorid neid ka vaimuliku sisuga tekstile, nagu Francesco Ratis Milanos 1657. aastal ilmunud kogumikus "Canzonette Spirituali e Morali". Inglismaal lõi ingliskeelse tekstiga "canzonetta"'sid Thomas Morley ja saksakeelseid kirjutas Hans Leo Hassler Saksamaal.
Boubou Cissé

Boubou Cissé (sündinud 1974) on Mali poliitik, kes oli 23. aprillist 2019 kuni 19. augustini 2020 Mali peaminister. Ta on ka majandus- ja rahandusminister ning on olnud kaevanduste- ja tööstusminister.
Haridus.
Boubou Cissé on magistrikraadiga lõpetanud Auvergne'i ülikooli ning kaitsnud doktoritöö Aix-Marseille ülikooli majandusteaduskonnas.
Karjäär.
Cissé karjäär algas 2005. aastal Washingtonis Maailmapanga ökonomistina. 2008. aastal sai ta Maailmapanga inimarengu osakonna peaökonomistiks ja projektidirektoriks. Hiljem töötas ta Nigeris ja Nigeerias Maailmapanga esindajana.
Kui peaminister Soumeylou Boubèye Maïga 2019. aastal koos oma valitsusega tagasi astus, määrati Cissé tema järeltulijaks. Enne seda oli ta olnud 2013. aastal kaevanduste- ja tööstusminister, 2014. aastal kaevanduste minister ning alates 2016. aastast majandus- ja rahandusminister.
Cissé valitsus kukutati augustis 2020 toimunud sõjaväelise riigipöördega.
Passakalja

Passakalja ehk passacaglia ([pasːaˈkaʎːa], itaaliakeelne vorm hispaania sõnast "passacalle" või "pasacalle" 'tänaval kõndima', mitmuses "passacagli"; prantsuse keeles "passacaille" [pasaˈkɑːj] või "passecaille") on muusikažanr, milles luuakse variatsioone 3/4 taktimõõdus nelja- või kaheksataktilisele pidevalt korratavale bassimeloodiale ("ostinato"). Enamasti on passakalja minoorne ning pehme ja melanhoolse karakteriga. Sarnaneb "chaconne"'iga ja nende kahe piiride üle veel vaieldakse. 
Tants.
Passakalja pärineb samanimelisest 3/4 taktimõõdus tantsust, mis tekkis 17. sajandi Hispaanias, sai seal väga populaarseks ja levis ka väljapoole Hispaaniat. Hispaania variandist täiesti erinevaks kujunes see 17. ja 18. sajandi Prantsusmaal, muutudes keerukaks virtuoossust nõudvaks lavatantsuks teatrilaval ("passacaille").
Koroonapandeemia Armeenias

Koroonapandeemia Armeenias on osa 2019. aasta sügisel Hiinast Wuhanist alanud ja 2020. aasta märtsis pandeemiaks kasvanud ülemaailmsest koroonapandeemiast.
Esimene haigestunu tuvastati Armeenias 1. märtsil 2020. Selleks oli Iraanist saabunud Armeenia kodanik.
Kronoloogia.
Tuvastatud nakatunuid Armeenias, allikas:
Koroonapandeemia Gruusias

Koroonapandeemia Gruusias on osa 2019. aasta sügisel Hiinast Wuhanist alanud ja 2020. aasta märtsis pandeemiaks kasvanud ülemaailmsest koroonapandeemiast.
Esimene haigestunu tuvastati Gruusias 26. veebruaril 2020. Selleks oli Iraanist tulnud 50-aastane mees.
Kronoloogia.
Tuvastatud nakatunuid Gruusias
Sa'idi prints

Sa'idi prints on endise Egiptuse kuningriigi vahetu troonipärija tiitel. 
Tiitlit on kandnud järgmised isikud:
Kadui rajoon

Kadui rajoon on haldus- ja omavalitsusüksus (munitsipaalrajoon) Venemaal Vologda oblastis.
Rajoon jaguneb 2 linna- ja 2 külaasunduseks. Halduskeskus on Kadui alev.
2017. aastal oli rajooni elanike arv 16 961.
Caput mortuum

Caput mortuum (ladina keeles sõna-sõnalt 'surnud pea') on tumepunane violetja varjundiga mineraalne värvipigment, koostiselt raud(III)oksiid Fe2O3. Pigmendi nimetust on kasutatakse ka värvuse nimetusena. Värvile nimetuse andnud ladinakeelne termin on tähistanud alkeemias keemilise protsessi väärtusetut ülejääki.
Et pulbrilist raudoksiidi kasutatakse muuhulgas ka poleerimisvahendina, on eesti keeles pigmendi, harvem värvuse paralleelnimetus poleerpunane.
Pigment.
Sellenimelise pigmendina on kasutatud tumepunast violetja varjundiga väga peeneks hõõrutud raudoksiidi. Keskajal tunti seda nime "colcothar" all ja selle retsepte leiab alkeemiakäsikirjadest. Tänapäeval sünteesitakse pigmenti kunstlikult, näiteks on "caput mortuum" marsspunase üks värvusevariante. Ainele antud ebatavaline nimetus võib tulla asjaolust, et püriidi või markasiidi saamiseks väävelhappest väga kõrgel temperatuuril või raudsulfaadi kaltsineerimisel sadestus nõu põhja just lillakaspunane väga peen raud(III)oksiid.
Pigment on keemiliselt stabiilne, hapete toimel laguneb. Värvitoon on tume, lillaka varjundiga pruunikaspunane. Sobib kõikide sideainetega, kasutatakse õli-, akvarell-, akrüül- ja pastellvärvides, samuti freskomaalis, keraamikas ja krohvi või tsemendi toonimiseks.
Nimetust "caput mortuum" on Euroopas kohati kasutatud ka muumia kohta.
Värvus.
Kunstitarvete müüjad kasutavad nimetust "caput mortuum" tumepunase värvuse ühe tooni tähistamiseks.
On olemas sellenimeline veebivärv.
ISCC-NBS-i värvide tähistamise süsteemi värvinimede käsiraamat "Color: universal language and dictionary of names" määratleb "caput mortuum"'i kui keskmise punakaspruuni ("moderate reddish brown").
Võõrsõnade leksikon samastab "caput mortuum"'i värvuse Veneetsia punase ja Pompei punase värvitooniga.
Alkeemia mõiste.
17. sajandi alkeemiasõnastiku järgi on "caput mortuum" mittelenduvad jäätmed ("residuum"), mis on jäänud retordi või destillaatori põhja destilleerimisprotsessi järel. Substantsi tähistati surnupealuu kujutisega või selle stilisatsiooniga kolmeks täpiks ringi sees.
Roomet

Roomet on eesti mehenimi.
1. jaanuari 2020 seisuga oli Eestis eesnimi Roomet 140 mehel. Roomet on Eestis populaarsuselt 535. mehenimi.
Kõige populaarsem oli eesnimi Roomet vanuserühmas 20–24, kus neid oli 10 000 elaniku kohta 2,68 ning Põlva maakonnas, kus neid oli 10 000 elaniku kohta 6,02. Roomet oli keskmiselt 30 aasta vanune (mediaanvanus oli 23).
Harilik kõrrerooste

Harilik kõrrerooste ("Puccinia graminis") on taimehaigus, mis kahjustab oluliselt kõiki teravilju, kõrsheintaimi, looduslikke kõrrelisi ja kõrsumbrohte, eriti orasheina.
Roostehaigused on maailmas kõige kahjulikumad teraviljakultuuride haigused. Iga maapealne osa taimest võib nakatuda tärkamise staadiumist valmimise staadiumini. 
Kõrrerooste esineb meie kõikidel teraviljadel ja enamikul kõrsheintest, samuti vaheperemeestaimedel harilikul kukerpuul ja mahoonial. 
Roostehaigus, roosteseente tekitatud taimekahjustus. Avaldub taime rohelistel osadel paiknevate kollakas- kuni mustjaspruunide padjanditena. Eestis on kahjulikemad roostehaigused harilik kõrrerooste ja kaera-kroonrooste. 
Haigustunnused.
Kõrtel, lehetuppedel, vähem lehtedel, ohetel ja sõkaldel tekivad suve algul oranžid suvieospustulid, milles arenevad suvieosed Kasvuhooja lõpul arenevad suvieose nakkusest varrele tumedad talieospustulid. Talieosed ei ole võimelised nakatama kõrrelisi, vaid ainult vaheperemeestaime, milleks on kukerpuu. Hariliku kõrrerooste sümptomid võivad tekkida ka pähikutel. Kõrreroostega nakatunud taimedel on suurenenud veekadu, kuna läbi katkise epidermise aurustub rohkem vett. Lisaks tarbib seen taimes olevat vett ja toitaineid. Haigust soodustab soe ilm. 
Haiguse levik.
Haigustekitaja talvitub talieostena taimejäänustel, aga ka mitmeaastaste kõrreliste eriti orasheina maa-alustes osades ja vaheperemeestel. Nakatunud taliviljalt levib haigus kevadistele ja vaheperemeestaimedele, millelt edasi kevadel külvatud teraviljadele. Kahjustab enam varaseid tali- ja hiliseid suviteraviljakülve. Kaaliumväetised eriti koos fosforväetistega, suurendavad taimede haiguskindlust. Ühekülgne lämmastikuga väetamine suurendab vastuvõtlikkust kõrreroostele. Soodsateks tingimusteks on päevane temperatuur +20..+25 kraadi ja kastesed ööd +15 kraadi.
Vältimine ja tõrje.
Vaheperemeestaimede hävitamine. Kõrreliste umbrohtude tõrje. Pritsida taimi kasvuajal Falconi, Rombus'e ja Folicur'iga. Sertifitseeritud ja puhitud seemne kasutamine, haigus kindlate teravilja sortide kasutuselevõtt haigust aitab ennetada ka korraliku viljavaheldus süsteemi kasutamine ja koristusjäätmete õigeaegne sissekünd, künnisügavus peaks olema 20+cm. Nakatumist soodustab ühekülgse lämmastik väetise kasutamine ja enda vilja seemneks kasutamine, juhul kui seda ei puhita, sellepärast ongi ülioluline haigusvaba seemne külvamine.
Kahjulikkus.
Tihedalt kõrt ümbritsevad pustulid katkestavad pea varustamise vee ja toitainetega. Pea (pööris) kuivab enneaegselt, terised jäävad kõlujaks, saak väheneb, seemnete kvaliteet langeb. Taliviljade talvekindlus väheneb. Varase nakkuse puhul võib saak langeda 5-10%. Haigus kahjustab enam varaseid tali- ja hiliseid suviteraviljakülve.
Lavats

Lavats on (magamis)lava või nari, mis endisaegadel oli tavaliselt hoone seina külge ehitatud.
Ajaloost.
Lääne-Euroopa ja Euroopa kirdeosa metsavööndi rahvastel (ka Eestis) olid varematel aegadel maaelamutes kasutusel mitmesugused lavatsid. 
Lavatsid kadusid Eestis kasutuselt 19. sajandi teisel poolel, kauem püsisid need vaid ajutistes eluruumides (näit. kalamajades, 
punkrites jne).
Ehitus.
Eestis paiknesid lavatsid enamasti rehetoa tagaseinas reheahju ja rehealuse vahel. Paari meetri laiused ja pikkused lavatsid mahutasid kuni 4 inimest, kitsamad ja lühemad üks–kaks inimest. Lavatsi aluspuud toetusid ühelt poolt postidele, teiselt poolt seinapalkide vahele. Aluspuudele pandi peale põhjalauad ning õled. Lavatsi all asus enamasti kanatool e. kanapuur. 
Tänapäev.
Tänapäeva mööblitööstus valmistab lihtsamaid äärepiirdeta lavats-voodeid, millel on neli jalga ja kõrgendusega peaalune. Lavatsi mõiste on praegu laiem, nii nimetatakse lavatsiks ka näiteks platvormvoodit, metallvedrudega voodiraami, lippidega voodipõhja jne. 
Kahekorruselisi, ronimisredeli ja voodikastiga narisid valmistatakse peamiselt lastele.
Eesti murded.
Eesti murretes on lavats kandnud erinevaid nimetusi:
Pyskowice

Pyskowice (saksa "Peiskretscham") on linn Poolas Sileesia vojevoodkonnas Gliwice maakonnas. Pyskowice asub Gliwicest umbes 11 km põhjakirdes.
Asulat on esmamainitud 1256. aastal, linnaõigused sai 1260. aasta paiku. 1921. aastal jäi linn rahvahääletuse tulemusel Saksamaa koosseisu. 1945. aastal läks linn Poolale.
Sakkart

Sakkart on eesti perekonnanimi.
Perekonnanime Sakkart (algselt Sakkard) on pandud Paadrema mõisavallas Hanila kihelkonnas Läänemaal. Nimede eestistamisel on muudetud perekonnanime Sakkart kirjutusviisi (Sakart). 2020. aasta 1. jaanuari seisuga on perekonnanimi Sakkart alla viiel mehel ja alla viiel naisel.
Linares

Linares on linn ja vald Hispaanias Andaluusia autonoomses piirkonnas Jaéni provintsis Sierra Morena maakonnas. 
Linares jääb provintsi keskusest Jaénist 51 km kaugusele kirde suunas. 
Valla pindala on 197,5 km². 2019. aasta seisuga oli vallas 57 414 elanikku.
Sport.
Linareses korraldatakse Linarese rahvusvahelist maleturniiri.
Olga Bruns

Olga Bruns (vene keeles "Ольга Владимировна Брунс"; 19. märts 1929 Moskva, Vene NFSV – 21. detsember 2003 Tallinn) oli vene päritolu Eesti arhitekt.
Ta lõpetas 1947. aastal Leningradis keskkooli ja 1953. aastal Leningradi Ehitusinseneride Instituudi arhitektina.
Ta töötas aastatel 1954–1964 Eesti Projektis ja aastatel 1964–1985 Tsentrosojuzprojekti Tallinna osakonnas arhitektina. 
Isiklikku.
Tema abikaasa oli arhitekt Dmitri Bruns.
Koroonapandeemia Aserbaidžaanis

Koroonapandeemia Aserbaidžaanis on osa 2019. aasta sügisel Hiinast Wuhanist alanud ja 2020. aasta märtsis pandeemiaks kasvanud ülemaailmsest koroonapandeemiast.
Esimene nakatunu tuvastati Aserbaidžaanis 28. veebruaril 2020. Selleks oli Iraanist saabunud Venemaa kodanik.
Kronoloogia.
Tuvastatud nakatunuid Aserbaidžaanis, allikas:
Bronhiit

Bronhiit on kopsutorude ehk bronhide limaskesta põletik.
Põletiku peamiseks sümptomiks on köha, millega kaasneb rögaeritus. Muud sümptomid võivad olla vilisev heli hingamisel, ebamugavustunne või pitsitus rinnus ja väike palavik. Bronhiit võib olla krooniline või äge.
Äge bronhiit.
Äge bronhiit kestab tavaliselt umbes kolm nädalat ja tavaliselt põhjustab seda viirus. Viirus võib levida õhu kaudu, kui inimene köhib või otsese kehalise kontakti korral. Mõned üksikud juhtumid põhjustavad bakterid. Ägedat bronhiiti ravitakse paratsetamooli, puhkuse ja mittesteroidsete põletikuvastaste ravimitega.
Krooniline bronhiit.
Bronhiiti peetakse krooniliseks, kui patsiendil on rögaeritusega köha vähemalt kolme kuu jooksul kahel aastal järjest ning ta ei põe teisi kopsuhaigusi. Kroonilist bronhiiti põhjustavad suitsetamine, õhureostus ja sagedased infektsioonid. Kroonilist bronhiiti ravitakse suitsetamisest loobumise ning röga lahtistavat ja väljaköhimist soodustavate vahenditega, raskematel juhtudel ka antibiootikumidega. Krooniline bronhiit võib viia kopsuemfüseemi, kroonilise obstruktiivse kopsuhaiguse ja hingamispuudulikkuse tekkeni.
Kangerlussuaq

Kangerlussuaq (grööni keeles 'suur fjord') on asula Gröönimaa läänekaldal Qeqqata omavalitsuses samanimelise fjordi veeres. 
Asulas on ka lennujaam.
Jefremov

Jefremov on linn Venemaal Tula oblasti lõunaosas, Jefremovi rajooni keskus. Asub Tulast 144 km kaugusel.
1630. aastatel asutatud Jefremovskaja külla rajati tsaar Mihhail I Fjodorovitši käsul 1637. aastal kindlus. 1777 sai linnaõigused.
Jefremovit läbib Moskva ja Donbassi vaheline raudtee.
1933. aastal valmis Jefremovi soojuselektrijaam.
Siewierz

Siewierz (saksa "Sewerien") on linn Poolas Sileesia vojevoodkonnas Będzini maakonnas, Siewierzi valla halduskeskus. Siewierz asub Będzinist umbes 17 km põhjakirdes.
Asulat on esmamainitud 1105. aastal. Siewierz sai linnaõigused 1276. aastal.
Aastatel 1443–1790 kuulus linn Krakówi piiskoppidele. Teise Poola jagamise tagajärjel läks linn 1793. aastal Preisi kuningriigi võimu alla. 1807–1815 oli linn Varssavi hertsogiriigi koosseisus. Neljanda Poola jagamise tulemusel läks Siewierz 1815. aastal Venemaa Keisririigiga reaalunioonis olnud Poola Kuningriigi (nn. Kongressi-Poola) koosseisu. Siewierz kaotas linnaõigused 1870. aastal, kuid sai need 1962. aastal tagasi.
Vankriredel

Vankriredel (saarte murdes ja läänemurdes "kartsas") oli vankrikorvile tuginev redeli kujuga külgosa.
Tihedate pulkadega redelkorv võeti Kesk- ja Lääne-Euroopas kasutusele varakeskajal ning levis Eestis ilmselt pärast sakslaste vallutust.
Kruusa ja muu peenema materjali vedamiseks põimiti vankriredel vitstega läbi. Kui vankriredel oli hõredate pulkadega, kaeti selle sisekülg õhukeste laudade, peergude või puukoorega. Sõnnikuvedamisel kasutati lihtsamaid vankriredeleid või hoopis külglaudu (neid nimetati Harjumaal-Läänemaal "sittlaad", Virumaal "sittraam", Tartumaal "sittlest").
20. sajandi keskel loobuti vankriredelite kasutamisest külglaudade kasuks.
Husan Turdialiev

Husan Turdialiev (sündinud 1956) on usbeki maletegelane, rahvusvaheline arbiiter (2001). 
Turdialiev on Usbekistani endine julgeolekutöötaja, erukindral. Tegutseb malefunktsionäärina ja malekohtunikuna. Ta on Usbeki Maleföderatsiooni esimene asepresident ja FIDE tsooni 3.4 president (tsoon hõlmab Afganistani ja Kesk-Aasia riikide maleföderatsioone). Alates 2018. aastast on ta ühtlasi FIDE ausa mängu komisjoni liige.
Turdialiev on olnud peakohtunik FIDE tsooni 3.4 meistrivõistlustel (2008, 2011, 2013, 2015, 2017, 2019), peakohtuniku asetäitjana on ta tegutsenud Moskvas Aerofloti lahtisel B-turniiril (2017–2020) ja reakohtunikuna paljudel tiitlivõistlustel, sealhulgas maailmameistrivõistlustel kiir- ja välkmales (2018, 2019).
Turdialiev tegutseb ka maleorganisaatorina. 2008. aastal sai ta FIDE-lt rahvusvahelise organisaatori nimetuse.
Nela Kuburović

Nela Kuburović (serbia keeles Нела Кубуровић; sündinud 7. aprillil 1982 Sarajevos) on Serbia jurist ja poliitik.
Ta lõpetas Belgradi Ülikooli õigusteaduse erialal 2005. aastal. 2008 aasta juulis sooritas ta samas advokaadieksami ja 2014. aasta juunis notarieksami. 2006. aasta veebruarist kuni 2008. aasta detsembrini töötas ta Belgradi Esimeses Linnakohtus. 2008. aasta detsembrist kuni 2009. aasta augustini töötas ta nõunikuna Serbia Justiitsministeeriumis. Alates 2009. aasta augustis töötas ta Serbia Kõrgemas Kohtunõukogus, kus ta esialgu oli nõunik ja alates 2013. aasta maist osakonnajuhataja. Alates 1. juulist 2014 oli ta Serbia justiitsministri asetäitja.
Alates 11. augustist 2016 kuni 28. oktoobrini 2020 oli ta Serbia justiitsminister.
Sadeq Hedayat

Sadeq Hedayat [s'aadek h'edaajäät] (17. veebruar 1903 Teheran – 9. aprill 1951 Pariis) oli Iraani kirjanik ja tõlkija. Tema tuntuim teos on "Pime öökull".
Narva komandant

Narva komandant (rootsi keeles "slottsloven på Narva, kommendant i Narva", vene keeles "комендант Нарвы") oli Rootsi kuningriigi ja Venemaa keisririigi võimuperioodil Narva kindluse ja garnisoni ülem. 
Venemaa keisririigis aastatel 1719−1727 oli komandant ühtlasi Narva provintsi valitseja. Komandandile anti ametiajal lauamõisana kasutada Jaama riigimõis. Narva kustutati kindluslinnade nimekirjast 1863. aastal ja komandandi ametikoht kaotati.
Kirss-kontpuu

Kirss-kontpuu ("Cornus mas") on põõsastaim kontpuu perekonnast.
Levik.
Pärineb põhjapoolkera parasvöötmest – Aasia edelaosast ning Kesk- ja Põhja-Ameerikast. Looduslik kasvukoht on kuiv segamets. Kirss-kontpuu on Eestisse introdutseeritud.
Kirjeldus.
Oksad on jäigad, tugevasti hargnevad ja kitsa võraga. Taim võib kasvada nii puu kui ka mitmeharulise põõsana. Võrsed on kandilised, rohelised ja valkjas-hatused ning oksad hallikasrohelise värvusega. Leheserv on sile ning lehekuju munajas. Kirss-kontpuu õitseb varakevadel aprilli keskpaigas. Õiepungad on sibulja kujuga. Õied võivad asetseda üksikult või kobarates. Õis on väike, kollaste kroonlehtedega, mille tipud on teravad. 
Saak valmib hilissügisel, septembris või oktoobris. Vilja nimetatakse luuviljaks. Need on söödavad. Viljad on kujult piklikovaalsed ja kaaluvad umbes 2 grammi. Viljad on valminult tumepunased, kuid esineb ka kollase-, roosa- ja mustaviljalisi vorme. Maitse on hapumagus, parkiv ja kõrvalmaitsega. 
Kasvunõuded.
Kirss-kontpuu eelistab päikesepaistelist, kuid kaitstud asukohta. Kasvab paremini kergel, kuival mullal ja lubjarikkal mullal. Võib hästi kasvada ka liivasel ja kliburikkal pinnasel. Talub hästi põuda.
Paljundamine.
Kirss-kontpuud saab paljundada seemnete ja võrsikutega või silmastades.
Kasutamine.
Meetaimena.
Kirss-kontpuu on varajane meetaim.
Ilutaimena.
Kirss-kontpuu õied ja helerohelised lehed on väga dekoratiivsed. 
Biokeemiline koostis.
Kirss-kontpuu marjade kuivainesisaldus on 13,6%, tiitritavate hapete sisaldus 3,0%, suhkrute sisaldus 11%, C-vitamiini sisaldus 74 mg 100 g toormassi kohta. Lisaks on marjades 0,58% pektiinaineid, 0,82% toortuhka, 0,32% värv- ja parkaineid ning 0,8% tselluloosi.
Epilaator

Epilaator on elektriline seade nahalt karvade eemaldamiseks.
Tüübid.
Tänapäeval on väga palju erinevat tüüpi epilaatoreid. Suurem osa on elektrijuhtmega, uuemad akutoitel mudelid võimaldavad kasutamist ka duši all. 
Vedrumehhanismiga epilaatorid.
Esimesed epilaatorid olid vedrumehhanismiga. Epilaatori epileerpea pöörlemisel surutakse metallvedru kokku, haarates karvad vedru vahele ning seejärel surutakse vedru lahku, eemaldades kinni haakunud karvad koos juurtega nahast.
Pöörlevate metallketastega epilaatorid.
Sellisel epilaatoril on mitu rida metallkettaid, mis epileerpea pööreldes surutakse paarikaupa kokku ja lahku. Karvad jäävad metallketaste vahele ning tõmmatakse juurtega nahast välja.
Pintsettketastega epilaatorid.
Erinevalt pöörlevate metallketaste põhimõttel toimivast süsteemist, on pintsettketastega epilaatorite puhul pöörleval silindril palju väikeseid pintsette, mis süsteemselt surutakse kokku ja lahku.
Armand Tungal

Armand Tungal (17. märts 1928 – 26. aprill 1977) oli eesti tõlkija. 
Ta tõlkis peamiselt ilukirjandust, aga ka populaarteaduslikku kirjandust (sari "Maailm ja mõnda") vene, inglise ja saksa, aga ka tšehhi keelest. Ilukirjandusliku tõlke kõrval oli Armand Tunglal suuri teeneid filmidokumentalistika vahendamisel.
Termorüü

Termorüü on plastikust soojuskahanev kaablile kuumutamise teel paigaldatav isolatsioon.
Termorüüd kasutatakse kaablite parandustöödeks või kaablite kaitseks kulumise vastu. Termorüü on valmistatud polüolefiinist, mis kahaneb kuumutamisel kuni poole enda esialgsest ümbermõõdust. Termorüüd on saadaval paljus eri mõõdus, seetõttu on kasutamisvaldkond väga lai.
Koroonakriis

Koroonakriis on 2019.–2021. aasta koroonapandeemia mõjul tekkinud kriitiline olukord majanduses, poliitikas, kultuuris, hariduses ja enamikus teistes ühiskondliku elu valdkondades. Kriis on globaalne ning sellel eeldatakse olevat pikaajaline mõju.
Börsikrahh.
Börsid reageerisid koroonapandeemiale 20. veebruaril ja enamik börse teatas 24. veebruari ja 28. veebruari vahel suurimast langusest pärast 2008. aasta majanduskriisi. Turgusid on tabanud märtsis järjestikused langused ning iseloomustanud volatiilsus. Kuigi majanduslangust võis suurematel turgudel märgata juba 2019. aasta hilissügisel, siis koroonapandeemia on seda intensiivistanud ning oma karantiinimeetmetega muutnud selle otseselt kõigisse riikidesse puutuvaks.
Kriis eri riikides.
Eesti.
Eesti Pank on ennustanud majanduse kahanemist 6–14 protsenti sõltuvalt sellest, kas kriis leeveneb kevadel või hilissuvel.
Läti.
Läti keskpank alandas märtsi lõpus SKT kasvuprognoosi: kui seni oodati 2020 SKT kasvu 2,6%, siis nüüd oodatakse SKT langust 6,5%, oodatav inflatsioonimäär on 0,5%.
Keskpanga hinnangul avaldab koroonakriis mõju paljudele majandussektoritele. Väheneb ka tootmine, algul häirete tõttu tarneahelates ja hiljem vähenenud nõudluse tõttu. Üksnes mõnedes kitsastes niššides võib nõudlus hoopis suureneda. Eeldatakse toodete nõudluse globaalset taastumist aasta teises pooles, muuhulgas kriisi ajal ära kasutatud laovarude taastamise vajaduse tõttu.
Liikumispiirangute tõttu avaldab kriis kiiret mõju majutus-, meelelahutus- ja toitlustussektorile.
Transpordisektorit mõjutab rahvusvahelise reisiliikluse sisuline lakkamine Euroopas. Täiendavate kontrollimeetmete kehtestamine ning kaubamahtude vähenemine mõjutab ka kaubatranspordisektorit.
Oodatakse väiksemat töötusemäära kasvu kui see oli 2007.–2008. aasta finantskriisi ajal. Aasta kokkuvõttes oodatakse palgakasvu peatumist, 2019. aastal kasvasid palgad Lätis 7%.
Sloveenia.
Sloveenia keskpanga märtsi lõpus avaldatud analüüsi järgi võib riigi SKT 2020. aasta jooksul langeda 6–16%.
Lokitangid

 
Lokitangid on pikkade kuumendatavate harudega tangid juuste kähardamiseks, lokkide tegemiseks.
Tüübid.
Levinud on erinevaid lokitangide tüüpe, mis varieeruvad kuumendavate harude diameetri, -materjali ja kuju poolest.
Materjalid.
Lokitangide populaarsemad kattematerjalid on metall, keraamika, titaan, teflon ja turmaliin.
Kuju.
Levinud kuumendavate harude kuju on koonus või silinder.
Pikendusjuhe

Pikendusjuhe või toitepikendus on painduv plastikust kaabel vooluvõrgus oleva voolu kättesaamiseks vooluvõrgust kaugemal olevates kohtades. Pikendusjuhtme ühes otsas on üks pistik ja teises otsas üks või mitu vastuvõtvat pesa. Vastuvõtvate pistikupesade arv sõltub vajadusest.
Pikendusjuhtmeid kasutatakse, kui voolu kättesaadavus on piiratud, kuid elektrivoolu on vaja elektriseadmete ühendamiseks. Pikendusjuhtmeid kasutatakse peaaegu kõikjal - nii kodustes majapidamistes, kontorites kui ka ehitusobjektidel. Pikendusjuhtmeid on erineva pikkusega kui ka erineva arvu ühenduspesadega.
Veronika Vallimäe

Veronika Vallimäe (aastast 2016 Veronika Vallimäe-Tiidus; sündinud 14. veebruaril 1984 Tallinnas) on eesti tantsija, koreograaf ja tantsuõpetaja.
Ta lõpetas 2003. aastal balletikooli Fouetté ja 2006. aastal Tallinna Ülikooli koreograafia osakonna. Lisaks on ta õppinud Eesti Kunstiakadeemias tegevuskunstide erialalning täiendanud end Portugalis. 
Ta on osalenud Vanemuise lavastustes balletiartistina ning tegutsenud vabakutselise koreograafi ja tantsijana. Töötanud tantsuõpetajana Märt Agu tantsukoolis. Osalenud tantsufilmide loomisel, näiteks loonud koreograafia koos Krista ja Rene Kösteriga filmile „Tantsivate varjude majad” (2014, OÜ Davai Laama).
Kroonrooste

Kroonrooste ("Puccinia coronata") on kaera ja odra kroonrooste haigustekitaja, taimepatogeen.
Kaera kroonroostet esineb igal pool maailmas, kus kasvavad metsikud ja haritavad kaera ja odra liigid. Haigust soodustavad tingimused on niiskus ja mahe temperatuur (15–25 °C) kaera kasvu ajal. Roostetele omaselt on ka kroonroostel vaheperemeestaim, milleks on harilik türnpuu. 
Haiguse sümptomiteks on lehepinnal arenevad piklikud ja/või munakujulised oranžid suvieospustulid, mis kasvuhooaja lõpus arenevad pruunideks talieospustuliteks. Olenevalt sellest, kui tugevalt põld on nakatunud, võib teravilja saak väheneda 10–40%. 
Talieosed on kaherakulised ning üheraku tipus on välja ulatuvad moodustised (pildil), mis meenutavad krooni, mille järgi on kroonrooste nimetuse saanud.
Kaera kroonrooste on kaeral kõige levinum haigus ja ka kõige suuremat majandusliku kahju tekitav haigus. Seega proovitakse leida kroonroostele resistentseid sorte, kuid umbes 5 aastaga kaotab tavaliselt sort resistentsuse kaera kroonroostele. Nüüd püüavad USA teadlased metsiku kaera abil luua sorti, mis püsiks kaera kroonrooste vastu kaua resistentne.
Virulane (ajaleht 1924)

Virulane oli ajaleht, mis ilmus 24. detsembrist 1924-1934 Rakveres.
Väljaandjateks olid Johannes Jaanis "(1924-1926 kuni nr. 14)", kirjastusühisus "Virulane" "(alates 1926 nr. 15 - 1934)".
Algul ilmus ajaleht igal laupäeval, hiljem hakkas ilmuma 3 korda nädalas. Hinnaks 5 marka.
Toimetus asus Rakveres Lai tn 17.
Vastutavateks toimetajateks olid:
Tegevtoimetajaks oli Arved Palgi 1925 nr. 2-19.
Trükiti - Ühistrükikoda, Rakveres 1924/1925 - 1927 nr. 2; Tartus : Postimees 1927 nr. 3-46; Rakveres trükikoda Virulane 1927 nr. 47 - 1934.
Lisaks anti välja ka "Virulase" 1930 aasta kalender.
Nisu pruunlaiksus

Nisu pruunlaiksust (DTR) tekitab taimepatogeen "Pyrenophora tritici-repentis" (sünonüüm "Drecslera tritici-repentis"). 
Haigusele on iseloomulik tumepruuni või musta täpi teke kahjustatud ala keskele. Täpid laienevad läätsekujulisteks heledateks laikudeks, kuid tume täpp jääb lehe keskele alles. Niiskus ja soe temperatuur soodustavad nakatumist. Eoste moodustumiseks on vajalik märg leht, mille tagab hästi öine kaste.
Sümptomid.
Peamiselt räägime pruunlaiksuse puhul kahest selgesti nähtavast sümptomist: nekroos ehk pruunid kuni mustjaspruunid surnud koega laigud lehtedel ja kloroos ehk värvimuutus või kahvatus, mis tekib enamus lehelaiksuste kahjustuskoha ümber, sest lehel on häiritud vee- ja toitainevarustatus. Kusjuures suurim saagikadu esineb siis, kui nakatunud on lipuleht. Laigud võivad tekkida juba kevadel ning levida kuni teravilja küpsemiseni.
Levik.
Esmane nakkus toimub kotteostega, mis säilivad mullas leiduvatel taimejäänustel. Tavaliselt nakatuvad esmalt võrsumise lõpul alumised lehed, misjärel soodsate tingimuste puhul levib haigus loomise algul ka ülemistele lehtedele ja lehetuppedele. Haigustekitaja on võimeline arenema laias temperatuuri vahemikus ja arengut soodustab kauakestev kaste või vihm. Levikut suurendab suur õhuniiskus ja temperatuur 15-25ºC, samuti liigne lämmastikväetiste kasutamine või NPK ebaõige vahekord. Kuiv ja jahe (temperatuur alla +5ºC) ja lumikate pidurdab spooride moodustumist. Nisu pruunlaiksuse puhul on noored lehed vähem vastuvõtlikud ehkki muudel lehelaiksustel on see vastupidi. Eestis esineb võrdselt nii tali- kui suvinisul.
Tõrje.
Nisu pruunlaiksuse tõrje muutub vajalikuks minimeeritud mullaharimise ja sajuste ilmade korral. Efektiivsemad tõrjevõtted selle haigus puhul oleksid:
Aivo Tamm

Aivo Tamm (sündinud 9. oktoobril 1959) on eesti zooloog, entomoloog, pedagoog.
Ta on töötanud TÜ zooloogia muuseumi kuraatorina ja Tartu Loodusmaja õpetajana, Tartu Ülikoolis muuseumipedagoogina.
Koroner

Koroner on ametnik, kes uurib surma põhjuseid ja asjaolusid, eriti kui surm on toimunud ootamatult, vägivaldselt või teadmata põhjustel.
Olenevalt riigist võib koroner olla meditsiinilise ettevalmistusega arst või patoloog, kes teeb lahanguid ja hindab surma põhjuseid või ametnik, kes juhib uurimist, kuid tellib lahangu arstilt. Koroneri tööülesannete hulka võivad kuuluda surma põhjuse ja aja kindlakstegemine, lahangute korraldamine või ise tegemine, surmatunnistuse väljastamine, vajadusel kohtus tunnistuse andmine. Mõnes riigis (nt Suurbritannias, Kanadas) on koroner ametlik kohtulik uurija, teistes (nt USA osades) kasutatakse pigem terminit meditsiiniekspert ("medical examiner"), kes on alati arst.
Eestis eraldi koroneri ametit sellisel kujul nagu näiteks Suurbritannias või Kanadas ei ole. Siin jagunevad ülesanded erinevate ametkondade vahel. Kui surm on vägivaldne, ootamatu või ebaselge, alustatakse kriminaalmenetlust või surma põhjuse selgitamise toiminguid. Uurimist juhib politsei ja prokuratuur. Vajadusel teeb kohtuarst (kohtumeditsiiniekspert) lahangu ja määrab kindlaks surma põhjuse. Kohtuarstid töötavad peamiselt justiitsministeeriumi haldusalas olevates ekspertasutustes. Loomuliku surma korral väljastab surmatõendi tervishoiuasutus. Esmase surmatõendi saab lähedasele väljastada pärast seda, kui surma põhjus on teada ja tervise infosüsteemi edastatud ning surm rahvastikuregistris registreeritud.
Sibratsgfäll

Sibratsgfäll on vald Austria Vorarlbergi liidumaal Bregenzi ringkonnas.
Geograafia.
Sibratsgfäll asub Bodeni järvest lõunas 929 m kõrgusel. 46,0% territooriumist on metsa all, 34,2% on mägine (Alpid). Vald asub vahetult Saksamaa piiri ääres.
Sibratsgfäll on Saksamaa-Austria ühisprojekti "Naturpark Nagelfluhkette" liige.
Ajalugu.
Habsburgid valitsesid Vorarlbergi külasid vaheldumisi Tiroolist ja Kaugemast Austriast (Freiburg). Aastatel 1805–1814 kuulus paik Baierile, siis taas Austriale. Sibratsgfäll on kuulunud Austria Vorarlbergi liidumaa koosseisu alates selle asutamisest 1861. aastal.
Küla oli aastatel 1945–1955 Prantsuse okupatsioonitsooni Austrias osa.
Kultuur.
Sibratsgfälli kihelkonnakirik asub kalmistust põhjas. See on pühitsetud peaingel Miikaelile. Kabelit on esmamainitud 1732. aastal. 1805. aastal ehitati uus kirik ja 1845. aastal seda laiendati.
Müritz

Müritz (ˈmyʁɪts, slaavi keeltes "väike meri") on suuruselt teine järv Saksamaal. Järve ääres on Wareni ja Röbeli linn. 
Loodus.
Järv jaguneb mitmeks laheks. Selle suurim sügavus on 31 meetrit ja keskmine sügavus 6 meetrit. Järv asub 62 m kõrgusel merepinnast. Valgla suurus on 663 ruutkilomeetrit ja pindala 177 ruutkilomeetrit. Nii sissevool kui ka väljavool on seotud Elde jõega. Seal on Müritzi rahvuspark.
Tartu komandant

Tartu komandant (rootsi keeles "kommendant i Dorpat") oli Rootsi kuningriigi ja Venemaa keisririigi võimuperioodil Tartu kindluse ja garnisoni ülem. Tartu kustutati kindluslinnade nimekirjast 1782. aastal ja komandandi ametikoht kaotati pärast seda.
Jasień

Jasień (saksa "Gassen") on linn Poolas Lubuszi vojevoodkonnas Żary maakonnas, Jasieńi valla halduskeskus. Jasień asub Żaryst umbes 15 km põhjaloodes.
Gassen sai linnaõigused 1660. aastal. Raudteeühenduse sai 1846. aastal. Kuni 1945. aastani oli Saksamaa koosseisus.
Leonid Kožara

Leonid Oleksandrovõtš Kožara (ukraina keeles "Леонід Олександрович Кожара"; sündinud 14. jaanuaril 1963 Poltavas) on Ukraina poliitik, ta on Regioonide Partei liige. Ta oli 24. detsembrist 2012 kuni 23. veebruarini 2014 Ukraina välisminister.
Ta lõpetas aastal 1985 Kiievi Riikliku Ülikooli juures oleva rahvusvaheliste suhete instituudi rahvusvahelise juristi, inglise keele tõlk-referendi kvalifikatsiooniga.
Aastatel 1985–1990 oli ta Kiievi Kõrgema Parteikooli teadur.
2002. aastal määras Ukraina president Leonid Kutšma Kožara suursaadikuks Rootsi (ametis 2002–2004) ja 2003. aastal andis talle erakorralise ja täievolilise suursaadiku diplomaatilise teenistusastme.
Patrick Stewart

Patrick Stewart (sündinud 13. juulil 1940) on inglise teatri- ja filminäitleja.
Tema tuntumaid rolle on kapten Jean-Luc Picard sarjas "" ning mitmes teises Star Treki ulmemaailma-teemalises filmis ja seriaalis.
Pavel Katenin

Pavel Katenin (; 22. detsember 1792 – 4. juuni 1853) oli vene luuletaja, näitekirjanik, kirjanduskriitik, tõlkija ja teatritegelane. Ta oli 1833. aastast Vene Akadeemia liige.
Katenin osales 1812. aasta Vene-Prantsuse sõjas.
Alates 1816. aasta lõpust oli ta dekabristide Päästeühingu liige.
Ta tõlkis vene keelde Vergiliuse, Goethe, Schilleri, Ariosto, Herderi, Dante jt luulet.
Kylauudis.ee

Kylauudis.ee on mittekommertslik uudiseportaal, mis vahendab kohalikke uudiseid ja elulist infot "inimeselt inimesele". Kodanikuajakirjandust viljelev väljaanne asutati 2010. aasta augustis Sulev Valneri, Erkki Peetsalu, Elina Allase jt eestvedamisel, tehnilise lahenduse lõi Priit Lööper. Uudiseportaali haldab Eesti Kodanikuajakirjanduse Selts, selle sisu koosneb "ligi 90 protsendi ulatuses" kaastöödest ning selle toimetamisega tegeleb vabatahtlikult "üle 10 inimese".
Pruunkael-laisik

Pruunkael-laisik ("Bradypus variegatus") kolmvarvaslaisiku perekonnast on kõige levinum laisikute liik.
Välimus.
See kassisuurune imetaja kaalub tavaliselt 8-9 kilo. Tal on ümmargune pea, lühike kärss, väikesed silmad, pikad jalad, pisikesed kõrvad ja töntsakas saba. Pruunkael-laisikutel on pikk, jäme karv, mis on värvilt helepruun, aga sageli näib roheline, seal kasvavate siniste-roheliste vetikate pärast.
Varvaste asemel on nende esi- ja tagajalgadel kolm kõverat küünist, mis aitab neil lihtsasti end puude okste külge haakida ja tagurpidi rippuda.
Nad saavad keerata oma pead peaaegu 90 kraadi ja nende suu on vormitud nii, nagu nad kogu aeg naerataks. Isased eristuvad emastest, sest neil on tavaliselt helekollane või oranž karvalaik, mis asub õlgade vahel.
Elupaik.
Pruunkael-laisik on puuloom, kes asustab troopilisi metsi Lõuna- ja Kesk-Ameerikas. Nende vetikatega kaetud karv aitab neil endale sobivaimas metsas peaaegu märkamatuks jääda. Nad elavad ja liiguvad peamiselt puudel, laskudes maa peale ainult kord nädalas, et roojata.
Toitumine.
Pruunkael-laisik on herbivoor, kes toitub väikese energiasisaldusega toidust: lehtedest, okstest ja puuviljadest. Aeglase liikumise ja ainevahetuse tõttu võib tal ühe söögikorra seedimine võtta kuu aega.
Saint Louise maleturniir

Saint Louise maleturniir Sinquefieldi karikale (inglise keeles "Sinquefield Cup") on Saint Louises 2013. aastast korraldatav iga-aastane maleturniir, Grand Chess Touri üks etappe. 
Turniiri nimetatakse ameerika filantroobi Rex Sinquefieldi auks Sinquefield Cupiks. Turniirile kutsutakse 6–10 maailma male absoluutsesse tippu kuuluvat maletajat.
Maleturniiri kategooria

Maleturniiri kategooria (inglise keeles "tournament category") on maleturniirile antav kategooria, mis sõltub sellel turniiril osalenud mängijate keskmisest ELO-reitingust.
Madalaim kategooria (I kategooria) antakse meistritaseme turniirile, mille osalejate keskmine ELO-reiting jääb vahemikku 2251–2275. Kõrgeimale kategooriale (XXIII kategooria) vastab turniir, mille osalejate keskmine reiting jääb vahemikku 2801–2825. Sellise tasemega turniir peeti esmakordselt 2014. aastal Saint Louises (kuue tippmängijaga Saint Louise maleturniir, mille Fabiano Caruana võitis maailmameister Magnus Carlseni ees).
Samuil Vainštein

Samuil Ossipovitš Vainštein (vene keeles Самуил Осипович Вайнштейн; 12. veebruar (vkj 31. jaanuar) 1894 Žõtomõr – jaanuar 1942 Leningrad) oli Nõukogude Liidu malefunktsionäär ja maletaja. 
Vainštein sündis Žõtomõris arstide perekonnas. Hiljem asus perekond elama Peterburi. 1912. aastal astus Vainštein Keiserliku Peterburi Polütehnilisse Instituuti majandust õppima.
Vainštein mängis 1914. aasta suvel rahvusvahelisel maleturniiril Saksamaal, kui algas esimene maailmasõda. Ta interneeriti Saksa võimude poolt koos teiste Venemaa maletajatega. Hiljem lubati tal kodumaale minna. Jätkas maletamist. Tuli kolmel korral Petrogradi meistrivõistlustel esikümnesse.
Vainštein oli 1914. aastal Ülevenemaalise Maleliidu asutajaid, mille tegevus seoses sõja algusega soikus. Liit taasloodi 1923. aastal. Esimeheks valiti Vainštein. Aasta hiljem Ülevenemaaline Maleliit likvideeriti.
Vainštein suri jaanuaris 1942 Leningradi blokaadis.
Boriss Vainštein

Boriss Samoilovitš Vainštein (vene keeles Борис Самойлович Вайнштейн; 19. mai 1907 Odessa – 18. detsember 1993 Moskva) oli Nõukogude Liidu malefunktsionäär ja maleliteraat. 
Maletama õppis Vainštein 5-aastaselt. 1931. aastal mängis ta NSV Liidu 7. meistrivõistluste poolfinaalis. 1920. aastate lõpus oli ta maleliikumise organiseerijaid Usbeki NSV-s. Aastatel 1928–1929 oli ta Kesk-Aasia Malesektsiooni esimees ja 1942–1945 juhtis Üleliidulist Male-kabesektsiooni. Vainštein oli mitmel võistlusel suurmeister David Bronšteini sekundant.
Elukäik.
Vainštein sündis Odessas suhkruvabrikandi perekonnas, kes pärast Oktoobrirevolutsiooni põgenes perega punaste eest Taškenti. Boriss Vainštein lõpetas seal 1930. aastal Kesk-Aasia Riikliku Ülikooli füüsika-matemaatikateaduskonna. Töötas NKVD-s. Oli aastatel 1940–1941 NSV Liidu Siseasjade Rahvakomissariaadi Glavpromstroi ülema asetäitja ja 1942–1945 NSV Liidu SARK-i plaaniosakonna juhataja. 
Pärast teist maailmasõda töötas Vainštein Glavneftegazostrois, kirjutas mitu raamatut ehitusökonoomikast ja kaitses doktoriväitekirja majandusteaduses. Oli Lääne-Siberi naftaleiukohtade kasutuselevõtu majandusmudeli väljatöötamise üks kaasautoreid.
Isiklikku.
Vainštein oli aastatel 1942–1950 abielus dirigent Veronika Dudarovaga, hilisema NSV Liidu rahvakunstnikuga. Nende poeg Mihhail Vainštein oli ajakirjanik.
Juhivits

Juhivits (murretes ka "juher", "juheväät", "juhikas" jne) on vankri esimese telje kummastki otsast aisa külge käiv traat, raud, vitsaväät või nöör, mis tagab vankri teel püsimise ja parema juhitavuse.
Algselt tehti juhivitsad kuuse, tamme, kase või toominga vitstest, saartel ka kanepiköiest. Uuemal ajal valmistati juhivitsad raudtraadist või -varvast.
Drezdenko

Drezdenko (saksa "Driesen") on linn Poolas Lubuszi vojevoodkonnas Strzelce Krajeńskie maakonnas, Drezdenko valla halduskeskus. Drezdenko asub Noteći jõe ääres, Strzelce Krajeńskiest umbes 21 km idas.
Asulat on esmamainitud 1098. aastal, linnaõigused sai enne 1317. aastat. Kuni 1945. aastani oli Saksamaa koosseisus.
Klarvinduer

Klarvinduer OÜ on Eesti ettevõte, mis tegeleb puitakende ja uste tootmise ja jaemüügiga. Peamiseks ekspordituruks on siiani olnud Taani.
Ettevõte alustas tegevust 2014. aasta sügisel, kui Janar Tammjärv otsustas pärast Barruse omanikeringist taandumist luua uue, peamiselt jaekaubandusele keskenduva tootmisettevõtte, mille toodete müük toimub e-kaubanduse teel. Klarvindueri tootmishoone asub Tartu külje all Raadil Tila külas. Tehases töötab 35 inimest.
Nowy Staw

Nowy Staw (saksa "Neuteich", kašuubi "Nytëch") on linn Poolas Pomorze vojevoodkonnas Malborki maakonnas, Nowy Stawi valla halduskeskus. Nowy Staw asub Malborkist umbes 11 km põhjas.
Nowy Staw sai linnaõigused 1343. aastal. Alates 1466. aastast oli Poola Kuningriigi koosseisus. Esimese Poola jagamise tulemusel läks 1772. aastal Preisi kuningriigi võimu alla. Raudteeühenduse sai linn 1886. aastal. Aastatel 1920–1939 oli Nowy Staw Danzigi vabalinna koosseisus. Tagasi Poolale läks Nowy Staw 1945. aastal.
Leonid Dratševski

Leonid Dratševski (vene keeles Леони́д Вади́мович Драче́вский; sündinud 5. aprillil 1942 Almatõs Kasahstanis) on Venemaa majandus- ja riigitegelane, ONEKSIM Grupi ja Gortšakovi fondi tegevdirektor ning endine sõudja.
Elulugu.
1966. aastal lõpetas Moskva Mendelejevi nimelise keemiatehnoloogia instituudi. 
1968. aastal osales Nõukogude Liidu sõudmismeeskonna liikmena Mexico olümpiamängudel. 1969–1977 Nõukogude Liidu sõudmismeeskonna peatreener. 1977–1979 Nõukogude Liidu Spordikomitee veespordialade valitsuse juhataja asetäitja. 1979–1986 vabatahtliku spordiühingu Burevestnik esimehe asetäitja. Vene maletajate Viktor Kortšnoi ja Boris Gulko andmetel värvati Dratševski 1979. aastal tööle KGB viiendasse valitsusse (mille ülesandeks oli "võitlus ideoloogilise diversiooniga", poliitiliste teisitimõtlejatega ja usuorganisatsioonide kontroll), millega algas tema peadpööritav karjäär 1982 lõpetas Riikliku Kehakultuuri Keskinstituudi Moskvas ja 1986 Kõrgema Parteikooli. 
1986–1990 Vene NFSV Riikliku Kehakultuuri ja Spordikomitee esimehe asetäitja. 1990–1991 NSV Liidu Riikliku Kehakultuuri ja Spordikomitee esimehe asetäitja.
1992. aastast töötas Venemaa välisministeeriumis, algul konsulina Venemaa peakonsulaadis Barcelonas, samal ajal kui seal toimusid olümpiamängud. 1993–1996 Venemaa välisministeeriumi SRÜ asjade osakonna juhataja. 1996–1998 Venemaa suursaadik Poolas. 1998–1999 Venemaa välisministri asetäitja. 1999–2000 SRÜ asjade minister. 2000–2004 Venemaa presidendi täievoliline esindaja Siberi föderaalringkonnas. 2004–2008 Venemaa Ühtse Energiasüsteemi valitsuse esimehe asetäitja. A-st 2008 investeerimisfondi Oneksim Grupp tegevdirektor. 2008–2011 Venemaa sõudmisföderatsiooni president. 2010. aastast Gortšakovi fondi tegevdirektor.
Koroonapandeemia Kasahstanis

2020. aasta koroonapandeemia Kasahstanis on osa ülemaailmsest koroonapandeemiast.
Esimesed nakatunud tuvastati Kasahstanis 13. märtsil 2020. Need olid Saksamaalt saabunud kaks Kasahstani kodanikku.
15. märtsil kehtestati riigis eriolukord alates 16. märtsist (kella 8.00) kuni 15. aprillini (kella 7.00).
Kronoloogia.
Tuvastatud nakatunuid Kasahstanis, allikas:
Sulzberg (Vorarlberg)

Sulzberg on vald Austria Vorarlbergi liidumaal Bregenzi ringkonnas.
See on Saksamaa-Austria kogukonnaprojekti "Naturpark Nagelfluhkette" liige. 
Nimekujud.
Kohanime "Sulzeberg" on esmamainitud 1249. aastal. 1400. aasta paiku on mainitud "Smaltzhuben uff the Sultzberg", kuna elanikud pidid Bregenzi krahvile seapekki ja juustu toimetama.
Warth (Vorarlberg)

Warth on vald Austria Vorarlbergi liidumaal Bregenzi ringkonnas.
Koroonapandeemia Bosnias ja Hertsegoviinas

Koroonapandeemia Bosnias ja Hertsegoviinas on osa 2019. aasta sügisel Hiinast Wuhanist alanud ja 2020. aasta märtsis pandeemiaks kasvanud ülemaailmsest koroonapandeemiast.
Esimesed nakatunud tuvastati Bosnia ja Hertsegoviinas 5. märtsil 2020. Nendeks olid hiljuti Itaalias käinud isa ja poeg Serblaste Vabariigis.
Kronoloogia.
Tuvastatud nakatunuid Bosnia ja Hertsegoviinas, allikad: , ,
Dornbirni ringkond

Dornbirni ringkond on ringkond Austrias Vorarlbergis. Üsna noore ringkonnana eraldati see Feldkirchi ringkonnast 1969. aastal.
Ringkonna halduskeskus on Dornbirn.
Pudrunui

Pudrunui on toidu tampimise nui. 
See on pikliku kujuga ja tömbi otsaga tööriist, millel on vars kinnihoidmiseks. Pudrunuia kasutatakse toidu tooraine tampimiseks või lömastamiseks. Köökides on laialt levinud kartulipudru nuiad.
Grand Central Oyster Bar &amp; Restaurant

Grand Central Oyster Bar &amp; Restaurant on tuntud meretoite serveeriv restoran New Yorgis, mis asub maailma suurima raudteejaama Grand Central Terminali keldrikorrusel.
Dmõtro Kuleba

Dmõtro Kuleba (ukraina keeles " Дмитро Іванович Кулеба"; sündinud 19. aprillil 1981 Sumõs) on Ukraina poliitik ja diplomaat, varem erakorraline ja täievoliline suursaadik ning 4. märtsist 2020 kuni 5. septembrini 2024 Ukraina välisminister.
Haridus.
Ta lõpetas aastal 2003 Kiievi ülikooli juures oleva rahvusvaheliste suhete instituudi rahvusvahelise õiguse erialal. Ta on õigusteaduse kandidaat.
Riigi teenistuses.
Ta töötas aastast 2003 Ukraina Välisministeeriumi juures. Ta oli 29. augustist 2019 kuni 4. märtsini 2020 Ukraina asepeaminister Euroopa ja euroatlantilise integratsiooni küsimustes. 4. märtsist 2020 kuni 5. septembrini 2024 oli ta Ukraina välisminister.
Isiklikku.
Tema isa Ivan Kuleba on diplomaat. Ta on abielus Jevgenia Kulebaga, neil on poeg ja tütar.
Eesti Tipp-40

Eesti Tipp-40 on Eesti muusikaedetabel, mida hakati pidama 2018. aasta alguses. See avaldatakse igal esmaspäeval ajalehes Eesti Ekspress. Peatoimetaja on muusikaajakirjanik Siim Nestor.
Muusikaedetabel põhineb ametlikul statistikal, hõlmates muusikasalvestiste füüsilist müüki, digitaalset müüki ja voogesitust. Edetabelit peetakse kolmes kategoorias: Eesti lood tipp-40, Albumid tipp-40 ja Singlid tipp-40.
It's a Long Way to Tipperary

"It's a Long Way to Tipperary" (eesti k. "See on pikk tee Tipperaryni") on muusikahalli laul, mille on kirjutanud Henry James "Harry" Williams ja kaaskrediteeritud Jack Judge'ile. Originaalselt krediteeriti nii, et laulu kirjutas Jack Judge ja on kaaskrediteeritud Henry James "Harry" Williamsile. Väidetavalt kirjutati see 5-šillingi panuse eest Stalybridge'is 30. jaanuaril 1912 ja see esitati järgmisel õhtul kohalikus muusikahallis. Nüüd üldtuntud nimega "It's a Long Way to Tipperary", originaaltrükitud muusika nimetab seda "It's a Long, Long Way to Tipperary" (eesti k. "See on pikk, pikk tee Tipperaryni"). See sai Esimeses maailmasõjas sõdurite seas populaarseks ja seda peetakse selle sõja lauluks.
Sõnad.
Up to mighty London
Came an Irishman one day.
As the streets are paved with gold
Sure, everyone was gay,
Singing songs of Piccadilly,
Strand and Leicester Square,
Till Paddy got excited,
Then he shouted to them there:
Refrään
It's a long way to Tipperary,
It's a long way to go.
It's a long way to Tipperary,
To the sweetest girl I know!
Goodbye, Piccadilly,
Farewell, Leicester Square!
It's a long long way to Tipperary,
But my heart's right there.
Paddy wrote a letter
To his Irish Molly-O,
Saying, "Should you not receive it,
Write and let me know!"
"If I make mistakes in spelling,
Molly, dear," said he,
"Remember, it's the pen that's bad,
Don't lay the blame on "me!""
Refrään
Molly wrote a neat reply
To Irish Paddy-O,
Saying "Mike Maloney
Wants to marry me, and so
Leave the Strand and Piccadilly
Or you'll be to blame,
For love has fairly drove me silly:
Hoping you're the same!"
Refrään
An alternative bawdy concluding chorus:
That's the wrong way to tickle Mary,
That's the wrong way to kiss.
Don't you know that over here, lad
They like it best like this.
Hoo-ray "pour les français",
Farewell "Angleterre".
We didn't know how to tickle Mary,
But we learnt how over there.